Lucille Ball

Lucille Désirée Ball (6 Augustus 1911 – 26 April 1989) was ’n Amerikaanse aktrise, komediant, model en televisievervaardiger. Sy was veral bekend as die ster van die sitkoms I Love Lucy, The Lucy–Desi Comedy Hour, The Lucy Show, Here's Lucy en Life with Lucy, wat sy self vervaardig het.

Loopbaan 

Ball se loopbaan het in 1929 begin toe sy as model begin werk het. Kort daarna het sy op Broadway toneelgespeel onder die naam "Diane Belmont". In die 1930' en 1940' het sy in kleiner rolle in rolprente verskyn. In dié tyd het sy die musikant en akteur Desi Arnaz ontmoet en hulle is in November 1940 getroud. 

In die 1950's het Ball op televisie begin verskyn. Sy en Arnaz het die sitkomreeks I Love Lucy in 1951 begin, en dit het een van die gewildste programme in die geskiedenis geword. Die paar is in Mei 1960 geskei. In 1961 het sy met die komediant Gary Morton getrou. 

In 1962 het Ball die eerste vroulike hoof van ’n groot televisie-ateljee, Desilu Productions, geword. Dit het gewilde reekse soos Mission: Impossible en die oorspronklike Star Trek vervaardig. Ball het steeds op televisie en die silwerdoek toneelgespeel, tot met haar dood op 77 in April 1989. 

Sy is vir 13 Emmys benoem en het vier gewen. In 1977 was sy een van die eerste ontvangers van die Women in Film Crystal Award. Sy het ook die Golden Globes se Cecil B. DeMille-prys in 1979 gewen, die Kennedysentrum-eerbewys in 1986 en die Goewerneursprys van die Academy of Television Arts & Sciences in 1989.

Verwysings

Eksterne skakels 
 Amptelike webtuiste
 
 
 Lucille Ball  by die Museum of Broadcast Communications
 Lucille Ball (biografie in Encyclopaedia Britannica)
 Ongepubliseerde foto's  by LIFE.com
 
 Hierdie artikel is vertaal uit die Engelse Wikipedia

Amerikaanse komediante
Amerikaanse modelle
Amerikaanse vervaardigers
Geboortes in 1911
Sterftes in 1989
Amerikaanse aktrises van die 20ste eeu
Vroue van die 20ste eeu